Maaloula, soms ook Ma'loula of Maalula (Aramees: מעלולא, Maʿlūlā; Arabies: معلولا Maʿlūlā) is 'n dorp in die Siriese Rif Dimashq-goewernement. Die dorp is 56 km noordoos van die hoofstad Damaskus en meer as 1 500 m bo seevlak in 'n ruwe berggebied geleë. Maaloula, wat hoofsaaklik deur Christene bewoon word, het van oudsher 'n belangrike rol as godsdienstige sentrum en toevlugsoord gespeel. Maar dit staan veral bekend as een van drie nedersettings in Sirië waar 'n Wes-Aramese dialek as omgangstaal gebesig word. Aramees was die moedertaal van Jesus van Nasaret, maar was al omstreeks 1300 byna uitgestorwe. Die dorpsnaam is afgelei van die Aramese woord מעלא (maʿ'əlā, "ingang"). Volgens die sensus van 2004 het Maaloula 'n bevolking van 2 762 gehad. In 2013 is dit op sowat 5 000 beraam. Teen die middel van die 20ste eeu het nog sowat 15 000 mense in die bergdorp gewoon. Die meeste Maaloulis, soos die bewoners plaaslik genoem word, het hulle lankal in stedelike nedersettings gevestig, soos byvoorbeeld in Bab Touma, die Christelike kwartier van Damaskus se historiese stadskern waar die meeste bakkerye deur Maaloulis bedryf word.